**Ernesto Valverde** (s. 4. helmikuuta 1964) on espanjalainen jalkapallovalmentaja ja entinen pelaaja. Hän on toiminut kesäkuusta 2022 alkaen Athletic Bilbaon päävalmentajana.

Pelaajaura
----------

Baskisukuinen Valverde syntyi Extremadurassa, mutta muutti perheensä mukana Baskimaalle jo varhaisessa vaiheessa elämäänsä. Perhe asettui Vitoria-Gasteiziin, jonka seurassa Alavésissa hyökkääjänä pelannut Valverde aloitti ammattilaisuransa. Myöhemmin hän edusti myös Sestao Sportia, mutta todellisen läpimurtonsa hän teki Españolissa, jonne Javier Clemente hankki hänet kesällä 1986.

Valverde oli yksi Españolin joukkueen avainpelaajista, kun se sijoittui Espanjan pääsarjan kolmanneksi kaudella 1986–1987. Sijoituksen ansiosta joukkue pääsi seuraavan kauden Uefa-cupiin, jossa se eteni aina loppuotteluun asti. Español voitti kotikentällään pelatun ensimmäisen osaottelun 3–0, mutta vastustaja Bayer Leverkusen toisti saman toisessa osaottelussa. Ratkaisu eteni maalittoman jatkoajan kautta rangaistuspotkukilpailuun, jonka Español hävisi 3–2. Loukkaantumisesta kärsinyt Valverde seurasi toisen osaottelun vaihtopenkiltä, sillä seura oli päässyt paikallisvastustaja Barcelonan kanssa sopuun pelaajan myymisestä ja halusi suojella häntä lisävammoilta.

Valverden ura Barcelonassa oli kaikesta huolimatta loukkaantumisten rikkoma, sillä aikaisempi vamma uusiutui harjoituksissa jo ennen uuden kauden alkua. Barcelonan-vuosinaan hän saavutti kuitenkin pelaajauransa suurimmat meriitit ollen osa joukkuetta, joka voitti Cup-voittajien cupin vuonna 1989 ja Espanjan cupin vuonna 1990. Johan Cruijffin valmentaman niin sanotun *Dream Teamin* varsinaista voittokulkua Valverde seurasi Athleticista, jonne hän valmentaja Clementen tavoin siirtyi vuonna 1990. Athleticissa hän teki kaudella 1990–1991 uransa maaliennätyksen (14 maalia) ja muodosti myöhemmin tehokkaan hyökkäyskaksikon José Ángel Zigandan kanssa. Espanjan maajoukkueessa Valverde esiintyi ensimmäisen ja ainoan kerran EM-karsintaottelussa Islantia vastaan vuonna 1990. Hän päätti pelaajauransa Mallorcassa kaudella 1996–1997.

Valmentajaura
-------------

Myöhemmin vuonna 1997 Valverde aloitti valmentajauransa Athleticin juniorijoukkueissa, josta hän eteni edustusjoukkueen apulaisvalmentajan, apulaisurheilutoimenjohtajan ja reservijoukkueen päävalmentajan tehtävien kautta edustusjoukkueen päävalmentajaksi kaudeksi 2003–2004. Samaisella kaudella hän valmensi joukkueen pääsarjan viidenneksi, joka oli sen paras sijoitus sitten kauden 1997–1998 toisen sijan. Seuraavan kauden Uefa-cupin lohkovaiheessa joukkue saavutti muun muassa historiallisen 7–1-voiton Standard Liègestä. Eurocup-taival päättyi lopulta jo ensimmäisellä pudotuspelikierroksella Austria Wieniä vastaan, mutta Espanjan cupissa joukkue ylsi välieriin. Kauden jälkeen Valverde joutui kuitenkin luopumaan paikastaan ajauduttuaan törmäyskurssille seuran puheenjohtajan Fernando Lamikizin kanssa.

Välivuoden jälkeen Valverde otti vastaan RCD Espanyol päävalmentajan tehtävät kesällä 2006. Kaudella 2006–2007 hän johti joukkueen Uefa-cupin loppuotteluun, jossa vastaan asettui toinen espanjalaisjoukkue Sevilla. Suuren osan ottelusta miesalivoimalla pelannut Espanyol onnistui kahdesti tasoittamaan tilanteen Sevillan mentyä ensin johtoon. Lopullista ratkaisua jouduttiin – kuten Valverden pelaajaurallakin – hakemaan rangaistuspotkukilpailun kautta, missä Sevilla oli parempi maalein 3–1. Kaudella 2007–2008 Espanyol jäi Primera Divisiónissa vasta sijalle 12 ja kauden jälkeen Valverde ilmoitti jättävänsä seuran.

Päivää Valverden Espanyol-eroilmoitusta myöhemmin ilmoitettiin hänen siirtyvän kreikkalaisseura Olympiakosin uudeksi päävalmentajaksi. Valverden debyyttikausi Kreikassa sujui loistavasti, sillä seura varmisti mestaruutensa jo neljä kierrosta ennen loppua ja voitti myös Kreikan cupin. Cupin jännittävässä loppuottelussa kaatui AEK tiukan rangaistuspotkukilpailun jälkeen 15–14. Varsinaisen peliajan ja jatkoajan jälkeen tilanne oli jo 4–4. Toukokuussa 2009 Valverde jätti yllättäen tehtävänsä Olympiakosissa. Hän ei suostunut seuran palkanalennusvaatimuksiin.

Kesäkuussa 2009 Valverde palasi Espanjaan ja Villarrealin päävalmentajaksi. Hän korvasi tehtävässä Real Madridiin siirtyneen Manuel Pellegrinin. Valverden johdolla Villarrealin kausi alkoi kuitenkin murheellisesti sen viruessa pitkään putoamiskamppailussa. Kauden vanhetessa Valverde sai peliin hieman piristystä, mutta voittoja ei silti tullut toivottuun tahtiin. Lopulta 0–2-tappio CA Osasunalle oli liikaa seurajohdolle ja Valverde sai potkut tammikuun viimeisenä päivänä 2010. Villarreal voitti hänen johdollaan vain seitsemän 20 pelatusta ottelusta ja oli La Ligassa kymmenentenä. 

Elokuussa 2010 Valverde palasi kreikkalaisen Olympiakosin päävalmentajaksi.  Espanjalaisen alaisuudessa Olympiakosilla ei ollut enää asiaa europeleihin, sillä joukkue oli pudonnut Ewald Lienenin alaisuudessa Eurooppa-liigasta. Valverde pystyi keskittämään joukkueen voimat Kreikan liigaan ja tuloksena oli seuran historian 38. mestaruus, joka ratkesi kolme kierrosta ennen sarjan päätöstä.  Kaudella 2011–2012 Olympiakos taisteli Valverden alaisuudessa jatkopaikasta Mestarien liigassa, mutta joutui tyytymään alkulohkon kolmanteen sijaan. Pelit jatkuivat Eurooppa-liigassa, jossa Olympiakosin tie katkesi toisella pudotuspelikierroksella FK Metalist Harkovaa vastaan. Kreikan liigassa seura varmisti toisen perättäisen mestaruutensa edelliskauden tapaan kolme kierrosta ennen sarjan loppua.  Mestaruudesta huolimatta Valverde ilmoitti huhtikuun lopulla ettei jatka sopimustaan seuran kanssa, vaan jättää Olympiakosin kauden jälkeen.  Valverde kruunasi viimeisen Olympiakos-kautensa tuplamestaruuteen, kun joukkue voitti Kreikan cupin finaalissa Atromitosin jatkoajalla 2–1. 

Joulukuussa 2012 Valverde teki kauden loppuun ulottuvan sopimuksen La Ligassa kahdenneksitoista valahtaneen Valencian kanssa. Valverde nosti Valencian lopulta viidenneksi. Päätöskierroksen tappio Sevillalle kuitenkin tarkoitti, ettei seura selvinnyt Mestarien liigaan seuraavalle kaudelle. Valverde ilmoitti kauden päätyttyä, että ei jatka joukkueen peräsimessä seuraavalla kaudella.

Kesäkuussa 2013 Valverde palasi kahdeksan vuoden tauon jälkeen baskiseura Athletic Bilbaon päävalmentajaksi. Valverden paluu oli menestyksekäs ja heti debyyttikaudellaan hän luotsasi Athleticin La Ligan neljänneksi. Seura pääsi pelaamaan Mestarien liigaan ensimmäistä kertaa sitten kauden 1998–1999. Valverden johdolla Athletic eteni lohkovaiheeseen pudottamalla SSC Napolin karsinnoissa. Tie nousi kuitenkin pystyyn lohkovaiheessa, kun Athletic jäi kolmanneksi FC Porton ja FK Šah’tar Donetskin jälkeen. La Ligassa kausi 2014–2015 päättyi puolestaan seitsemänteen sijaan, minkä myötä Athletic pääsi mukaan Eurooppa-liigaan kaudelle 2015/16. Kotimaan kentillä menestystä tuli kuitenkin Copa del Reyssä, jossa Valverde luotsasi seuransa finaaliin. Mestaruus jäi haaveeksi, kun FC Barcelona oli vahvempi maalein 3–1.  Valverden Athletic sai kuitenkin revanssin Espanjan supercupin finaalissa, jossa se voitti Barcelonan yhteismaalein 5–1.  Kaudella 2015/16 Bilbao paransi liigasijoitustaan ollen Valverden alaisuudessa viides. Eurooppa-liigassa Valverde johdatti baskiseuran aina puolivälieriin saakka, kunnes Sevilla FC pudotti Bilbaon rangaistuspotkukilpailussa. Valverden toisen pestin viimeiseksi Bilbaossa jääneellä kaudella 2016–17 seura oli jälleen liigan seitsemäs. Eurooppa-liigassa joukkue putosi yllättäen ensimmäisellä pudotuspelikierroksella kyproslaista APOELia vastaan. Kauden jälkeen spekulaatioissa FC Barcelonan valmentajanpestiin yhdistetty Valverde jätti Athleticin.

|  |
| --- |
| "Halusin vaikean haasteen, ja tietysti tämä on yksi suurimmista. Siitä minulla ei ole epäilystäkään." —Valverde kertoi lehdistötilaisuudessa, että hän hyväksyi Barcelonan esittämän tarjouksen lähes välittömästi.  |

Valverden sopimus FC Barcelonan kanssa julkistettiin 29. toukokuuta 2017, ja se kattaa kauden 2017–2018. Valverden johdolla Barcelona palasi Espanjan pääsarjan mestariksi vuoden tauon jälkeen. Mestaruus ratkesi huhtikuun lopussa, kun Barcelona voitti RC Deportivo de La Coruñan 2-4 ja karkasi Real Madridin tavoittamattomiin. Liigamestaruuden myötä Barcelona varmisti tuplamestaruuden, sillä se oli viikkoa aiemmin murskannut Sevillan Espanjan cupin finaalissa 5-0. Valverden debyyttikauden suurin takaisku oli putoaminen Mestarien liigasta puolivälierissä AS Romalle. Barcelona oli voittanut kotiottelunsa 4-1, mutta hävisi Roomassa 3-0 ja putosi vierasmaalisäännön myötä jatkosta.

Valverde sai potkut 14.1.2020 ja hänen tilalleen tuli espanjalainen Quique Setién. Barcelona oli Valverden johdolla Espanjan pääsarjan kärjessä ja edennyt jatkoon myös Mestarien liigassa. Hänestä tuli ensimmäinen kesken kauden potkut saanut Barcelona-valmentaja sitten tammikuussa 2003 erotetun Louis van Gaalin.

Kesäkuussa 2022 Valverde palasi Athletic Bilbaon päävalmentajaksi.

### Meriitit valmentajana

* UEFA Cupin hopeaa: 2007
* Kreikan mestaruus (3): 2009, 2011, 2012
* Kreikan cup (2): 2009, 2012
* Espanjan mestaruus (2): 2018, 2019
* Espanjan cup: 2018
	+ Hopeaa: 2015, 2019
* Espanjan Supercup (2): 2015, 2018

Lähteet
-------

1. 1 2  Ficha del jugador LFP. Viitattu 4.2.2008.
2. ↑  Resurgent Leverkusen hold their nerve Uefa. Viitattu 4.2.2008.
3. ↑  Jugadores de la Selección (Arkistoitu – Internet Archive) Fútbol en la Red. Viitattu 4.2.2008.
4. ↑  Cuerpo técnico (Arkistoitu – Internet Archive) RCD Espanyol. Viitattu 4.2.2008.
5. ↑  Athletic in seventh heaven Uefa. Viitattu 4.2.2008.
6. ↑  Sionko strikes stun Athletic Uefa. Viitattu 4.2.2008.
7. ↑  Spain Cup Tournaments 2004/05 RSSSF. Viitattu 4.2.2008.
8. ↑  Palop ensures cup joy for Sevilla Uefa. Viitattu 4.2.2008.
9. ↑  Espanyolin valmentaja vaihtuu MTV3 Viitattu 27.5.2008.
10. ↑  Valverde nouveau coach L'Equipe Viitattu 28.5.2008.
11. ↑  Olympiakos ist am Ziel Kicker Viitattu 25.3.2009.
12. ↑  Olympiacos prevail in Greek Cup classic
13. ↑  Valverde leaves Olympiacos (Arkistoitu – Internet Archive)
14. ↑  Ernesto Valverde es el nuevo entrenador del Villarreal CF  2.6.2009. Villarreal CF.  Arkistoitu 6.6.2009. Viitattu 2.6.2009. (espanjaksi)
15. ↑  Villarreal antoi kenkää valmentajalleenMTV3.fi. Viitattu 1.2.2010.
16. ↑  Valverde returns for second coaching stint at Olympiakos
17. ↑  Olympiakos feiert den 38. TitelKicker.de. Viitattu 21.3.2011.
18. ↑  Keine Gnade für Panathinaikos: Olympiakos ist Meister!
19. ↑  Valverde quitte l'Olympiakos
20. ↑  Olympiakos win Greek Cup to seal domestic double (Arkistoitu – Internet Archive)
21. ↑  Valverde accepts six-month challenge at Valencia[vanhentunut linkki]
22. ↑  Valverde anuncia que no sigue en el Valencia Marca. Viitattu 2.6.2013. (espanjaksi)
23. ↑  Ernesto Valverde appointed new coach of Athletic Bilbao Sky Sports. Viitattu 17.11.2013. (englanniksi)
24. ↑  Athletic Bilbao 1–3 Barcelona: Copa del Rey final – as it happened!
25. ↑  Barcelona ylsi Camp Noulla vain tasapeliin, Athletic Bilbao vei Super Cupin
26. ↑  Apoel knock out Athletic Bilbao (Arkistoitu – Internet Archive)
27. ↑  Athletic Bilbao announce Valverde departure amid Barcelona
28. ↑  Lehtonen, Samu: Barcelonan uusi päävalmentaja kohtasi maailman median – "Tämä on urani vaikein haaste" *Laliiga.com*.  2.6.2017. Viitattu 2.6.2017.
29. ↑  Ernesto Valverde is the new FC Barcelona coach
30. ↑  Lionel Messi hat-trick gives Barcelona La Liga title after win over Deportivo The Guardian. Viitattu 30.4.2018. (englanniksi)
31. ↑  Five-star Barcelona rout Sevilla to win Copa del Rey Eurosport. Viitattu 30.4.2018. (englanniksi)
32. ↑  Remarkable Roma knock out Barcelona as Liverpool hold off Manchester City Euronews. Viitattu 30.4.2018. (englanniksi)
33. ↑  Official: Ernesto Valverde sacked, Quique Setién appointed Barcelona coach (Arkistoitu – Internet Archive) AS.com. Viitattu 16.1.2010. (englanniksi)
34. ↑  Ernesto Valverde appointed Athletic Club head coach Athletic. Viitattu 25.7.2022. (englanniksi)


|  |  |  |
| --- | --- | --- |
| Edeltäjä:**Jupp HeynckesMarcelo BielsaMarcelino** | **Athletic Bilbaon päävalmentaja**2003–20052013–20172022– | Seuraaja:**José Luis MendilibarJosé Ángel Ziganda–** |

|  |  |  |
| --- | --- | --- |
| Edeltäjä:**Miguel Ángel Lotina** | **Espanyolin päävalmentaja**2006–2008 | Seuraaja:**Tintín Márquez** |

|  |  |  |
| --- | --- | --- |
| Edeltäjä:**José SeguraEwald Lienen** | **Olympiakosin päävalmentaja**2008–20098/2010–2012 | Seuraaja:**Temur KetsbaiaLeonardo Jardim** |

|  |  |  |
| --- | --- | --- |
| Edeltäjä:**Manuel Pellegrini** | **Villarrealin päävalmentaja**2009–1/2010 | Seuraaja:**Juan Carlos Garrido** |

|  |  |  |
| --- | --- | --- |
| Edeltäjä:**Mauricio Pellegrino** | **Valencian päävalmentaja**12/2012–2013 | Seuraaja:**Miroslav Đukić** |

|  |  |  |
| --- | --- | --- |
| Edeltäjä:**Luis Enrique** | **FC Barcelonan päävalmentaja**2017–1/2020 | Seuraaja:**Quique Setién** |

  


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet Muokkaa Wikidatassa | 
* VIAF

 |

 |